Neva

Neva () ipar-mendebaldeko Errusiako ibaia da, Ladoga aintziran sortu eta Finlandiako golkora isurtzen dena. 74 kilometro luze da. Nevaren deltan San Petersburgo hiria dago.

 Geografia 
Ladoga aintziran du iturburua; Karelia zeharkatzen du, eta Finlandiako golkoan du ahoa. 74 kilometroko luzera dauka, eta 284.500 kilometro koadroko eremua drainatzen du.

Neva ibaiak delta sortzen du eta uharte asko osatu dira, modu naturalean edo gizakiak egindako ubideen bidez. Guztira 48 erreka eta ubide daude eta 101 uharte osatzen dituzte. Uharte ezagunenak San Petersburgo hiria osatzen dutenak dira; Vasilyevsky, Petrogradsky, Krestovsky eta Dekabristov.

 Ibaiadar nagusiak 
26 ibaiadar izan arren, nagusiak hauek dira:
 Mga ibaia (ezkerrez)
 Tosna ibaia (ezkerrez)
 Izhora ibaia (ezkerrez)
 Okhta ibaia (eskuinez)

 Hiri nagusiak 
 Shlisselburg (iturburuan)
 Kirovsk
 Otradnoye (Tosna ibaiarekin elkartzen den tokian)
 San Petersburgo (deltan)

 Ubideak 
Itsaso Zuria Baltikoarekin lotzen duen ubide sisteman kokatua dago, eta ontziak ibaiaren luzera osoan ibiltzen dira. Volga ibaiarekin loturik dago, zenbait ubideren bitartez, eta haren bidez, Don ibaiarekin. Horrela, Baltikotik Kaspiar itsasoraino eta Itsaso Beltzeraino ontziz ibil daiteke.

 Historia 
Duela 9.000 urteko populazioen aztarnak aurkitu dira Nevaren arroaren barnean.

VIII. eta IX. mendeetan ekialdeko eslaviarrek populatu zuten eskualdea mozketa-erreketa sistemadun nekazaritza, arrantza eta ehiza eginez bizi ziren.

Erdi Aroan, ibaia oso inportantea zen, zabala eta nabigagarria izaki Itsaso Baltikoa eta Volga ibaiaren arteko bide bakarra baitzen. 1240 urtean, bere uretan Suedia eta Errusia arteko Neva ibaiaren gudua egin zen. Errusiaren garaipenaren ondorioz, orduko Alexander Jaroslavitxek, Novgorodeko Printzea, Nevski edo Nevako izena hartu zuen.

Ibaiko Oréshek antzinako errusiar gotorlekua, gero Shlisselburg, 1703an San Petri eta San Paulo gotorleku (errusieraz, Петропавловская Крепость) bihurtu zen eta gaurko San Petersburgo haren  ondoan eraiki zuten.

1916an, Grigori Rasputin elizgizon famatua bere uretan itota hil zen, pozoindua eta turokatua izan ondoren.

 Erreferentziak 

 Kanpo estekak 

Kategoria:Errusiako ibaiak